## Pravilnik o uvjetima za ovlaštene mjeriteljske laboratorije za ovjeravanje mjerila brzine vozila u cestovnome prometu

### NN 38/2001 (27.4.2001.), Pravilnik o uvjetima za ovlaštene mjeriteljske laboratorije za ovjeravanje mjerila brzine vozila u cestovnome prometu

# DRŽAVNI ZAVOD ZA NORMIZACIJU I MJERITELJSTVO

670

Temeljem članka 14. Zakona o mjeriteljskoj djelatnosti (»Narodne novine«
br. 11/94) ravnatelj Državnog zavoda za normizaciju i mjeriteljstvo donosi

## PRAVILNIK

### o uvjetima za ovlaŠtene mjeriteljske laboratorije za ovjeravanje mjerila brzine vozila u cestovnome prometu

I. OPĆE ODREDBE

Članak 1.

Ovim se pravilnikom propisuju uvjeti koje moraju zadovoljavati ovlašteni
mjeriteljski laboratoriji (u daljnjemu tekstu: laboratoriji) za ovjeravanje
mjerila brzine vozila u cestovnome prometu (u daljnjemu tekstu: mjerila brzine)
te rok u kojemu izdana ovlaštenja vrijede.

Članak 2.

Opći zahtjevi za osposobljenost laboratorija za ispitivanje mjerila
brzine određeni su normom HRN EN ISO/IEC 17025:2000 en, Opći zahtjevi za
osposobljenost ispitnih i mjeriteljskih laboratorija, a odnose se na:

1. organiziranje
rada laboratorija

2. sustav kakvoće

3. upravljanje
dokumentima

4. radnike

5. uvjete
smještaja i okoliša

6. metode
ispitivanja

7. opremu

8. mjernu
sljedivost

9. osiguravanje
kakvoće rezultata ispitivanja

10. prikazivanje rezultata.

Članak 3.

Laboratorij mora biti pravna osoba ili u sastavu pravne osobe.

Ako je laboratorij u sastavu pravne osobe, on mora biti ustrojen kao
funkcionalna cjelina i biti izvan sastava drugih ustrojbenih dijelova pravne
osobe u kojima se obavlja proizvod­nja, servisiranje ili prodaja mjerila i
njihovih dijelova.

II. UVJETI ZA LABORATORIJ

Članak 4.

Laboratorij mora zadovoljiti uvjete koji se odnose na:

1. radnike

2. prostorije laboratorija

3. mjernu stazu

4. etalone

5. ispitnu opremu i pribor za
ovjeravanje

6. metode i postupke
ovjeravanja mjerila brzine

7. sustav kakvoće.

1. RADNICI

Članak 5.

U laboratoriju mora biti zaposlen radnik koji organizira, vodi i nadzire
obavljanje poslova ovjeravanja mjerila brzine (u dalj­njemu tekstu: voditelj
laboratorija). U laboratoriju s više od dva radnika voditelj laboratorija može
imati zamjenika.

Radnici iz stavka 1. ovog
članka moraju imati VSS teh­ničkog ili prirodoslovno-matematičkog smjera i
najmanje 4 godine radnog iskustva na poslovima ovjeravanja ili ispitivanja
mjerila.

Radnici iz stavka 1. ovog
članka moraju poznavati propise koji su na snazi te postupke i metode iz
područja ovjeravanja mjerila koja se ugrađuju u vozila u cestovnome prometu,
što se utvrđuje u postupku utvrđivanja udovoljavanja laboratorija propisanim
uvjetima.

Članak 6.

Laboratorij mora imati
najmanje 2 radnika koji obavljaju poslove ovjeravanja mjerila brzine, i koji su
stalno zaposleni u laboratoriju.

Radnici iz stavka 1. ovog
članka moraju imati najmanje SSS tehničke struke te moraju biti stručno
osposobljeni za ovjeravanje mjerila brzine.

Postupak utvrđivanja stručne
osposobljenosti radnika iz stavka 1. ovog članka provodi se pri utvrđivanju
udovoljavanja laboratorija propisanim uvjetima.

2. PROSTORIJE
LABORATORIJA

Članak 7.

Laboratorij mora imati prostoriju za evidenciju ovjeravanja i najmanje
jednu prostoriju u kojoj se obavlja ispitivanje mjerila brzine. Navedene
prostorije moraju biti:

1. izgrađene u skladu s
propisima iz područja građevinarstva i uvjetima zaštite na radu

2. zaštićene od vibracija,
prodiranja prašine, vodene pare, agresivnih plinova i sl.

3. zaštićene od djelovanja
vanjskih elektromagnetskih polja i drugih zračenja.

Članak
8.

U prostoriji za ispitivanje
mjerila brzine mogu se obavljati samo poslovi ovjeravanja mjerila.

U prostoriji za ispitivanje
mjerila brzine mogu se nalaziti samo etaloni, ispitna oprema i pribor koji se
upotrebljava za ovjeravanje mjerila.

Ispitna oprema iz stavka 2.
ovog članka mora biti raspo­ređena tako da nije izložena izravnomu utjecaju
sunca i izvorima grijanja.

Članak 9.

Prostorija za ispitivanje
mjerila brzine mora imati:

1. mogućnost održavanja

    temperature:                                     23 ± 2°C

2. mogućnost održavanja

    vlažnosti zraka                                  50 % ± 20 %

3. napajanje etalona i ispitnih                 nazivna vrijednost napona

    uređaja:                                            napajanja ± 10 %,

                                                            nazivna
vrijednost

                                                            frekvencije
± 1 Hz

4. napajanja mjerila brzine:                    nazivna
vrijednost napona

                                                            napajanja
± 10 %.

Članak 10.

U prostoriji za evidenciju ovjeravanja obavljaju se poslovi prijma i
evidencije mjerila i slični poslovi, a mogu se obavljati i poslovi pripreme
mjerila za ispitivanje.

U prostoriji za evidenciju ovjeravanja mjerila mora se nalaziti ormar
ili polica posebno za smještaj ispitanih mjerila i posebno za mjerila
dostavljena na ispitivanje.

U prostoriji za evidenciju ovjeravanja mjerila mogu se držati samo
predmeti koji su u vezi s obavljanjem poslova ispitivanja i ovjeravanja
mjerila.

3. MJERNA STAZA

Članak 11.

Laboratoriji koji obavljaju ispitivanja mjerila za koja je postupkom
ispitivanja utvrđeno da se provode kad je mjerilo ugrađeno u vozilo moraju
imati mogućnost uporabe mjerne staze.

Dimenzije mjerne staze, mjere sigurnosti i način njena korištenja moraju
biti određeni postupkom ispitivanja.

4. ETALONI

Članak 12.

Laboratorij mora imati ove
etalone:
if !supportLineBreakNewLine
endif

|  |  |
| --- | --- |
| Generator signala | 1 mHz do 50 MHz  1 mV do 10 V (četv. i sin) |
| Digitalni frekventometar | 1 Hz do 35 GHz |
| Brojilo impulsa | 0 do 100 000 |
| Mjerilo VF snage | 1 mW do 3 W  100 MHz do 35 GHz |
| Mjerilo vremena | 1 ms do 100 s |

Za ovjeravanje mjerila brzine mogu se uporabiti samo etaloni koji su umjereni i
imaju valjanu potvrdu o umjeravanju.

Članak 13.

Najbolja mjeriteljska sposobnost etalona iz članka 12. ovoga pravilnika
za svaku mjerenu veličinu i za postupkom ovjeravanja određeno područje,
određena procjenom iznosa doprinosa pojedinih sastavnica mjernih nesigurnosti,
mora biti najmanje 3 puta manja od dopuštene pogreške mjerenja te mjerene
veličine ovjeravanog mjerila.

5. ISPITNA OPREMA I PRIBOR ZA OVJERAVANJE

Članak 14.

Laboratorij mora imati ispitnu opremu i pribor prema uputama proizvođača
mjerila brzine.

Ispitna oprema iz stavka 1. ovog članka mora imati valjan ovjerni žig,
odnosno valjanu ovjernicu o zadovoljavanju mjeriteljskih zahtjeva.

6. METODE I POSTUPCI OVJERAVANJA

Članak 15.

U laboratoriju moraju postojati i moraju se primjenjivati metode i
postupci ovjeravanja koji sadrže najmanje:

1. metode i postupke ispitivanja mjerila brzine

2. postupke održavanja i praćenja ispravnosti etalona, ispitne opreme i
pribora za ovjeravanje

3. postupke zaprimanja zahtjeva za ovjeravanje mjerila brzine,
evidentiranja rezultata ispitivanja mjerila brzine, čuvanja izvješća o
ispitivanju mjerila brzine i dr.

4. propise i norme iz područja ovjeravanja mjerila brzine.

Postupci i metode iz stavka 1. ovog članka moraju biti izrađeni u
pismenome obliku te moraju biti stalno dostupni radnicima laboratorija.

Članak 16.

Laboratorij mora voditi evidenciju o obavljenome ovjeravanju nadzornih
uređaja s pomoću elektroničkog računala koja sadrži barem ove podatke:

1. redni broj upisa

2. datum prijma mjerila
brzine

3. naziv i adresu naručitelja

4. tip, serijski broj i
službenu oznaku tipa ovjeravanog mjerila brzine

5. broj ovjernog žiga u
obliku naljepnice

6. podatke o upotrijebljenim
etalonima

7. temperaturu i vlažnost
okolnog zraka

8. rezultate mjerenja

9. zaključak o stanju mjerila
brzine

10. ime osobe koja je obavila
ispitivanje.

Podatke iz evidencije pod
brojem 1., 2., 3., 4., 5. i 9. iz stavka 1. ovog članka laboratorij mora
dostavljati Državnomu zavodu za normizaciju i mjeriteljstvo (u daljnjemu
tekstu: Zavod) u roku od 30 dana od dana ovjeravanja.

Podatke iz evidencije iz stavka
1. ovog članka laboratorij mora čuvati na primjeren način (CD-ROM, diskete,
magnetne vrpce ili sl.) najmanje tri godine po isteku roka valjanosti ovjere.

7. SUSTAV KAKVOĆE

Članak 17.

Laboratorij mora uspostaviti, primjenjivati i održavati sustav kakvoće.

Sustav kakvoće iz stavka 1. ovog članka utvrđuje se u Priručniku za
kakvoću koji svim radnicima laboratorija mora biti stalno dostupan.

III. OBVEZE LABORATORIJA

Članak 18.

Ovlaštena pravna osoba tijekom valjanosti ovlaštenja mora:

1. zadovoljavati uvjete
propisane ovim pravilnikom

2. obavljati ovjeravanje
mjerila brzine koji imaju valjano tipno odobrenje, sukladno odobrenom postupku
ovjeravanja

3. obavijestiti Zavod o
svakoj promjeni koja bi mogla utjecati na osposobljenost laboratorija da
zadovolji uvjete propisane ovim pravilnikom

4. provoditi stručno
usavršavanje radnika laboratorija prema planu stručnog usavršavanja

5. omogućivati radnicima laboratorija sudjelovanje u svim oblicima stručnog
usavršavanja koje organizira Zavod

6. omogućivati radnicima laboratorija sudjelovanje u radu odbora i
povjerenstava Zavoda.

IV. PRIJELAZNE I ZAVRŠNE
ODREDBE

Članak 19.

Ovlaštenje koje se daje laboratoriju vrijedi najdulje 3 (tri) godine.

Članak 20.

Laboratoriji koji su ovlašteni prema Pravilniku o uvjetima osnivanja
laboratorija za pregled Dopplerovih radara (»Narodne novine« br. 53/91) mogu
obavljati ovjeravanje mjerila brzine do 31. prosinca 2003. godine ako
udovoljavaju uvjetima propisanim ovim pravilnikom.

Članak 21.

Danom stupanja na snagu ovoga pravilnika stavlja se izvan snage
Pravilnik o uvjetima osnivanja laboratorija za pregled Dopplerovih radara
(»Narodne novine« br. 53/91).

Članak 22.

Ovaj pravilnik stupa na snagu osmoga dana od dana objave u »Narodnim
novinama«.

Klasa: 011-02/01-04/9
Urbroj: 558-03/1-01-5
Zagreb, 23. travnja 2001.

Ravnatelj
Državnog zavoda za normizaciju
i mjeriteljstvo
**dr. sc.  Jakša Topić, dipl. ing.**
v. r.

if !supportEmptyParas endif

Pravilnik, NN 38/2001-670